***Сучасная беларуская драматургія*** *(тэставыя заданні, 2 курс )*

*І.Назавіце драматурга паводле яго біяграфічных звестак:*

1. Нарадзіўся ў 1950 г. у в. Кляны Віцебскай вобл., працаваў слесарам на Полацкім нафтаперапра-цоўчым заводзе. Скончыў Беларускі дзяржаўны тэатральна-мастацкі інстытут. Пачынаў шлях у беларус-кую літаратуру як празаік. Яго п’есы пастаўлены ў шматлікіх тэатрах Беларусі і за мяжой. Спектакль па яго п’есе “Радавыя” ў тэатры імя Я.Купалы быў адзначаны Дзяржаўнай прэміяй СССР (1985). \_\_

2. Нарадзіўся ў Талачынскім раёне на Віцебшчыне ў 1930 г., скончыў юрыдычны факультэт БДУ. У 1975-1976 гг. – рэктар Мінскага інстытута культуры. У 1991-1996 гг. быў кіраўніком цэнтра па выданні гісторыка-дакументальных хронік “Памяць”. Напісаў больш як 30 драматычных твораў. \_\_

3. Нарадзіўся ў Магілёве ў 1963 г., скончыў філалагічны факультэт БДУ, аспірантуру пры кафедры беларускай літаратуры. Пісаў вершы, казкі і апавяданні, выступаў як крытык. Доктар філалагічных навук. Даследуе старажытную беларускую літаратуру. Напісаў звыш 20 п’ес. Аўтар зборнікаў драматычных твораў “Стомлены д’ябал” (2004), “Сёстры Псіхеі” (2011). \_\_

4. Нарадзіўся ў 1947 г. у Давыд-Гарадку. Вучыўся ў Беларускім тэатральна-мастацкім інстытуце, на Вышэйшых курсах рэжысёраў і сцэнарыстаў у Маскве, працаваў на кінастудыі “Беларусьфільм”, узначальваў выдавецтва “Мастацкая літаратура”. Выступае як драматург і кінасцэнарыст. Аўтар сцэнарыя кінафільма “Кветкі правінцыі”, адзначанага Дзяржаўнай прэміяй Беларусі. Цяпер працуе сакратаром Саюза пісьменнікаў Беларусі. \_\_

5. Нарадзіўся ў 1953 г. у в. Расна Горацкага раёна Магілёўскай вобл., скончыў Магілёўскі педінстытут (1974). Шлях у літаратуру пачынаў як празаік. У 1983 г. пабачыў свет яго зборнік прозы на беларускай мове “Задарожжа”. Прафесію драматурга і кінасцэнарыста набываў на Вышэйшых курсах сцэнарыстаў і рэжысёраў і Вышэйшых літаратурных курсах у Маскве. \_\_

6. У скарыніяне значнае месца займае яго драматургічная дылогія “Напісанае застаецца” (1978) і “Прарок для Айчыны” ( 1991). \_\_

7. Цяпер старшыня Беларускага саюза тэатральных дзеячаў. З 2003 г. з’яўляецца мастацкім кіраўніком Драматычнага тэатра Беларускай арміі. \_\_

8. Некалькі выданняў вытрымала яго кніга “Вялікія і славутыя людзі зямлі Беларускай”. Вядомасць яму як драматургу прынёс спектакль на сцэне купалаўскага тэатра ў Мінску “Страсці па Аўдзею”. \_\_

9. Аўтар больш як 50 п’ес. У 2000-х гадах па яго сцэнарыях зняты мастацкія кінастужкі “Ліст Феліні”, “Яблык Месяца” (“Райскія яблыкі”). \_\_

10. Жыве і працуе ў Любліне (Польшча). Пра яго драматургічную творчасць выйшаў зборнік “Паміж Беларуссю і Польшчай” (2009). \_\_

***Варыянты адказаў:*** а) Алесь Петрашкевіч; б) Георгій Марчук; в) Уладзімір Бутрамееў; г) Аляксей Дудараў; д) Сяргей Кавалёў.

*ІІ.Да каго з сучасных беларускіх драматургаў адносяцца наступныя факты:*

1. Гэты драматург вядомы ў Беларусі і як даследчык старабеларускай літаратуры, знаўца тэкстаў нацыянальнай літаратуры часоў ВКЛ і Рэчы Паспалітай. Аўтар даследавання “Шматмоўная паэзія Вялікага Княства Літоўскага эпохі Рэнесансу” (2010). \_\_

2. Даследчыкі адзначаюць падабенства герояў ранніх твораў гэтага драматурга з характарамі, створанымі В.Шукшыным. Выдаў зборнік апавяданняў “Святая птушка” (1979). Па яго сцэнарыі ў 1983 годзе зняты вядомы кінафільм “Белыя росы”. П’есы драматурга пра гістарычнае мінулае склалі зборнік “Князь Вітаўт” (2005). \_\_

3. У 1986 г. напісаў сваю першую п’есу-рымейк “І зноў Несцерка” (“Новыя прыгоды Несцеркі”). \_\_

4. Як сцвярджаюць літаратуразнаўцы, сваімі рымейкамі гэты аўтар у нейкай ступені запаўняе прагалы ў беларускай драматургічнай спадчыне. Ён абуджае цікавасць да забытых (ці амаль забытых) твораў мінулых эпох, імкнучыся даць ім новае быццё. Трышчан ды Іжота з сярэдневечнай рыцарскай аповесці, Францішка Уршуля Радзівіл і Саламея Пільштынова, беларускі селянін Каятана Марашэўскага і Францішка Аляхновіча, Альберт Яна Баршчэўскага і Тарас з беларускага Парнаса – усе яны разам перабраліся ў ХХІ стагоддзе, каб быць разам з намі, каб апавядаць нам пра саміх сябе...\_\_

5. Гэты пісьменнік з’яўляецца аўтарам не толькі шматлікіх п’ес, але і стварыў 8 раманаў, некалькі кніг казак для дзяцей, зборнік навел “Хаос”, сцэнарыі мастацкіх фільмаў, зборнік уласных афарызмаў.\_\_

6. Апрача арыгінальных драматычных твораў, ён аўтар п’ес, напісаных паводле твораў іншых аўтараў, у тым ліку “Майстар і Маргарыта” М.Булгакава, “Песня пра зубра” М.Гусоўскага, адаптаваў на беларускай мове п’есы Шэкспіра “Рычард ІІІ”, “Макбет”, “Гамлет”. \_\_

7. З’яўляецца аўтарам лібрэта оперы “Новая зямля”, сцэнарыя радыёспектакля “Новая зямля”. \_\_

8. Драматург, сцэнарыст, тэатральны дзеяч, заслужаны дзеяч мастацтваў Беларусі. Аўтар зборніка “Белыя росы” і іншыя кінааповесці” (2011). \_\_

9. Кандыдат гістарычных навук, адзін з заснавальнікаў выдавецтва “Беларуская энцыклапедыя”, займаў пасаду намесніка галоўнага рэдактара Беларускай Савецкай Энцыклапедыі. Гістарычныя п’есы драматурга склалі зборнік “Воля на крыжы” (2000). \_\_

10. Аўтар зборніка камедый “Вясёлыя, бедныя, багатыя” (1998). Камедыйныя творы гэтага аўтара вызначаюцца жанравай разнастайнасцю: камедыя-лубок, народная музычная камедыя і інш. \_\_

***Варыянты адказаў:*** а) Алесь Петрашкевіч; б) Сяргей Кавалёў; в) Уладзімір Бутрамееў; г) Аляксей Дудараў; д) Георгій Марчук.

*ІІІ.Суаднясіце назвы драматургічных твораў з іх аўтарамі:*

1. “Князь Вітаўт”, “Чорная панна Нясвіжа”, “Палачанка”. \_\_

2. “Кракаўскі студэнт”, “Калі заспявае певень”. \_\_

3. “Прарок для Айчыны”, “Меч Рагвалода”. \_\_

4. “Звар’яцелы Альберт”, “Стомлены д’ябал”. \_\_

5. “Страсці па Аўдзею” (“Крык на хутары”). \_\_

6. “Звон – не малітва”, “Следчая справа Вашчылы”. \_\_

7. “Машэка”, “Ку-ку”. \_\_

8. “Барбара Радзівіл”. \_\_

9. “Мудрамер”, “Бездань”. \_\_

10. “Гаспадар”, “Яблычны спас”. \_\_

***Варыянты адказаў:*** а) Алесь Петрашкевіч; б) Аляксей Дудараў; в) Іван Чыгрынаў; г) Мікола Арахоўскі; д) Георгій Марчук; е) Мікола Матукоўскі; ё) Анатоль Дзялендзік; ж) Уладзімір Бутрамееў; з) Раіса Баравікова; і) Сяргей Кавалёў.

*ІV. Пазнайце п’есу па сюжэтнай лініі, вызначце яе назву:*

1. Падзеі ў творы развіваюцца ў нямецкім горадзе Вітэнбергу, куды прыязджае Ф.Скарына. Ён паказаны ва ўзаемаадносінах з лепшымі людзьмі свайго часу: Марцінам Лютэрам, Мікалаем Капернікам, Максімам Грэкам. Адным з герояў п’есы з’яўляецца і Мікола Гусоўскі. Твор заканчваецца рэплікай М.Каперніка: “Мы апярэдзілі свой час, якім пакуль кіруюць жорсткасць і цемра”. \_\_

2. За аснову сюжэта гэтага твора аўтар абраў гістарычную гіпотэзу, што Скарына меў дачыненне да выдання Статута Вялікага Княства Літоўскага. У творы выразна выяўлены канфлікт паміж Францыскам Скарынам і каралевай Бонай. \_\_

3. У пагоні за нажывай хцівы пан прадае душу д’яблу, і цяпер яго жыццё цалкам падпарадкавана розным пачварным і агідным істотам. За жыццёвы дабрабыт галоўны герой твора гатовы прынесці ў ахвяру не толькі ўласную годнасць, але не грэбуе гісторыяй і багатай культурай свайго народа. \_\_

4. Д’ябал марыць пра райскае жыццё, яму абрыдла пекла, і ён у спадзяванні на Божую міласэрнасць прапануе дапамагчы трапіць у рай селяніну Яську пры ўмове, што той пераможа самыя будзённыя спакусы. Зместам п’есы аўтар сцвярджае думку, што чалавецтва забылася на Бога і ператварыла сваё жыццё ў існаванне, дзе пануюць “гвалт і нянавісць, зайздрасць і ашуканства”. \_\_

5. У п’есе дамінуе праблема зямлі і волі. Галоўны герой вядзе ладную гаспадарку на хутары і да апошняга не верыць у тое, што ў яго могуць сілай адабраць нажытае. \_\_

6. Толькі дзякуючы сааахвярнаму каханню пакаёўкі Алены князь быў выратаваны ад смерці. Ратуючы яго, яна дакладна ведала, што не трапіць у абдымкі любага, а будзе спалена ў агні. \_\_

7. У аснове твора ляжыць канфлікт паміж Жыгімонтам і яго маці каралевай Бонай, якая чыніць перашкоды каханню свайго сына з Барбарай Радзівіл. \_\_

8. Дажываюць свой век у вялікай непрыкаянасці забытыя дзецьмі Васіль-Мульцік, Мікіта-Гастрыт і Ганна. Яны пражылі аднолькавыя па працягласці, але розныя па сэнсе жыцці. \_\_

9. У гэтай камедыі ў аснову дзеі пакладзена фантастычная гісторыя вынаходніцтва інжынерам-самародкам Мікалаем Ягоравічам Мурашкам спецыяльнага апарата для вымярэння разумовых здольнасцей чалавека. Спачатку міністр прапануе праверыць апарат на сваіх падначаленых, але тыя не згаджаюцца. Потым магчымасці цуда-апарата вынаходніка героі п’есы ўсё ж засведчаць, гэты сканструяваны прыбор выявіць і пакажа, хто ёсць хто на самой справе. \_\_

10. У п’есе аўтар пранікае ў дахрысціянскае мінулае Беларусі і ўзнаўляе эпізод, калі полацкая княгіня Рагнеда была пакарана высылкай у правінцыю за сваю ўпартасць у пытаннях веры. Яна трымалася традыцый бацькоўскай зямлі. Пераход ад веры продкаў да хрысціянства – для яе вельмі пакутлівая праблема. Рагнеда вядзе дыскусіі з сынам Ізяславам, ускладае на яго свае спадзяванні, марыць убачыць Полацкую зямлю незалежнай ад улады Кіева. \_\_

***Варыянты адказаў:*** а) “Страсці па Аўдзею” (“Крык на хутары”); б) “Вечар”; в) “Звар’яцелы Альберт”; г) “Князь Вітаўт”; д) “Напісанае застаецца”; е) “Стомлены д’ябал”; ё) “Чорная панна Нясвіжа”; ж) “Прарок для Айчыны”; з) “Мудрамер”; і) “Звон – не малітва”.

*V.Хто з беларускіх драматургаў у сваёй творчасці звярнуўся да ўвасаблення наступных вобразаў:*

1) Ф.Скарыны \_\_; 2) Рагвалода \_\_; 3) Рагнеды \_\_; 4) Ефрасінні Полацкай \_\_; 5) Вашчылы \_\_; 6) Тараса на Парнасе \_\_; 7) Несцеркі \_\_; 8) князя Вітаўта \_\_; 9) Ягайлы \_\_; 10) Барбары Радзівіл \_\_.

***Варыянты адказаў:*** а) Алесь Петрашкевіч; б) Сяргей Кавалёў; в) Іван Чыгрынаў; г) Раіса Баравікова; д) Аляксей Дудараў; е) Георгій Марчук; ё) Уладзімір Бутрамееў.

*VI.Суаднясіце прыведзены жанр з драматургічным творам:*

1) трагедыя \_\_; 2) рымейк, фантасмагорыя \_\_; 3) рымейк, камедыя-лубок \_\_; 4) гісторыка-біяграфічная драма \_\_; 5) драма абсурду \_\_; 6) гістарычная драма \_\_; 7) драматычная паэма \_\_; 8) народная музычная камедыя \_\_; 9) фантастычная камедыя \_\_; 10) трагіфарс \_\_.

***Варыянты адказаў:*** а) “Страсці па Аўдзею” (“Крык на хутары”); б) “Звар’яцелы Альберт”; в) “Князь Вітаўт”; г) “Сабака з залатым зубам”; д) “Стомлены д’ябал”; е) “Чорная панна Нясвіжа”; ё) “Прарок для Айчыны”; ж) “Новыя прыгоды Несцеркі”; з) “Барбара Радзівіл”; і) “Ку-ку”; й) “Калі заспявае певень”; к) “Мудрамер”.

*VII.Назавіце прозвішчы беларускіх пісьменікаў – аўтараў сцэнарыяў наступных фільмаў:*

1. Навукова-папулярнага фільма “Францыск, сын Скарынін” (“Беларусьфільм”, 1989, рэжысёр Станіслаў Гайдук). \_\_

2. Кінастужкі “Белыя росы” (“Беларусьфільм”, 1983, рэж. Ігар Дабралюбаў). \_\_

3. Мастацкага фільма “Плач перапёлкі” (“Беларусьфільм”, 1990, рэж. Ігар Дабралюбаў). \_\_

4. Мастацкага фільма “Дняпроўскі рубеж” (“Беларусьфільм”, 2009, рэж.Дзяніс Скварцоў). \_\_

5. Мастацкага фільма “Кветкі правінцыі” (“Беларусьфільм”, 1994, рэж.Дзмітрый Зайцаў). \_\_

6. Кінастужкі “Анастасія Слуцкая” (“Беларусьфільм”, 2003, рэж.Юрый Ялхоў). \_\_

7. Мастацкага фільма “Крыж міласэрнасці” (“Беларусьфільм”, 1994, рэж.Дыямара Ніжнікоўская). \_\_

8. Мастацкага фільма “Чорны замак Альшанскі” (“Беларусьфільм”, 1979, рэж.Валерый Рубінчык). \_\_

9. Мастацкай кінастужкі “Ідзі і глядзі” (“Беларусьфільм” – “Масфільм”, 2005, рэж.Элем Клімаў). \_\_

10. Прыгодніцкага серыяла “Тры талеры” (“Белтэлерадыёкампанія” – “Беларусьфільм”, 2005, рэж. Ігар Чацверыкоў). \_\_

***Варыянты адказаў:*** а) Анатоль Дзялендзік; б) Уладзімір Караткевіч; в) Алесь Адамовіч; г) Алесь Петрашкевіч; д) Іван Чыгрынаў; е) Аляксей Дудараў; ё) Георгій Марчук; ж) Валянціна Коўтун, Фёдар Конеў; з) Андрэй Федарэнка.